
ENTRODUCION 

El xefi Seattle 

Seattle hue unu delos pressonagis que la estoria quixu arrecordal por una palramenta 
de contestacion al governaol de Washington i dal nombri a una cia. El era xefi delos 
Suquamish i Duwamish, tribus vezinas dela tallisca de Puget, oganu entre el norti i el 
ponienti delos Estaus Unfus. Dendi los acaberus el sigru XVIII, estus puebrus supun 
delos colonus d'America del norti. 

Seattle hue mandon, guerreru i ombri de buenas palabras. Comu derigenti, supu hazel 
lo mejol palos suyus frenti al sistema que querian imprantal los colonus , enque essu 
supusiera la perda las tierras los sus antepassaus. Murio en 1866. 

La palramenta 

La palramenta la echo Seattle en 1854 por mo delas despropiacionis i aventamientu 
que estavan de passa-li al su puebru. El governaol de Washington, Isaac I. Stevens, 
precurava de hazel tratus colos que los nativus favorecel la entriega las sus tierras. Pol 
testu que en baxu s'espon, estus tratus asseguravan una reselva de tierra i tapiju contra 
otras tribus a trocu delas tierras originalis, andi costruil o destendel vias i carreteras. 

Ala vista esta que los puebrus puein retruqueal o dal las tierras pola manda de 
protecion. Pa esti casu, Seattle, gastandu dela su qualida de decramaol, echo una 
palramenta pola que cedia las tierras a trocu de poel vesita-las i alos muertus que alii 
tenian sin eras si denguna de acovijamientu. 

POBREMAS TESTU ALIS 

La palramenta de Seattle trai bastantis conflitus. El primeru d'ellu era la idioma. 
Seattle palrava un dialectu del x w alsucid o lushootseed, lengua que Henry Smith, 
trascrivienti dela palramenta, no bichava. Por otru lau esta el pobrema del tiempu. La 
chalra la echo en 1854, peru el articulu de Smith salio en 1887. Estu a hechu que de 
siempri se dudara dela ralides del testu, pos el articulu de Smith esta compuestu colas 
notas i los endilgus que cogio tres decadas enantis, estuviendu velalli quandu Seattle 
echo la palramenta. El propiu Smith reconoci que no conserva la mesma gracia i 
elegancia que 1' original. Amas, por si huera pocu, ain muchas variantis del testu con 
anidius i muacionis i que, siguiendu la linia del del Smith, s'avoga pola relacion del 
ombri cola naturaleza, los muertus i la tierra. 



La traducion 
El testu que aqui se traduzi es el pubricau en 1887 en el Seattle Sunday Star i que es 
la version mas antigua. Angunus terminus s'an precurau de traduzil cola mesma huerca 
con que estan en ingres: paleface por los de cara desbrancuzd o chief por mandon. Los 
terminus Red Man i White Man apaecin comu el Ombri Roxu i el Ombri Brancu al 
respetivi. 

Ismael Carmona Garcia 
5 marcu 2012 



Palramenta'l xefi Seattle 

[Traducion al estremenu del testu original ingres del del dl. Henry A. Smith, pubricau en el 
Seattle Sunday Star, 29 d'otubri de 1887] 

Velai, el cielu que a llorau larimas de compacencia pol 
mi puebru en sigrus incontablis. Oi esta rasu. Mariana 
capas que este cobiertu de nuvis. Las mis palabras son 
comu las estrellas que nunca muan. Con qualquiera cosa 
que diga Seattle, el Mandon Grandi de Washington puei 
contal, tan ciertamenti comu cuenta cona vuelta'l sol o 
las estacionis. El mandon brancu dis que mos manda 
saluus d'amista i buena volunta el Mandon Grandi de 
Washington. Es amabli pola su parti, en supiendu 
musotrus lo pocu que a trocu precisa dela nuestra amista. 
El puebru d'el son muchus. Son comu la yerva que cubri 
plaeras vastas. El mi puebru son poquinus. Se paecin alos 
arvus esparramaus dun chanu barrius pola tormenta. El 
Mandon Brancu, grandi i — yo pa mi que buenu — mos 
comunica que esta alampandu por mercal la nuestra 
tierra, peru quiel dexal-mus bastanti pa vivil con 
desahogu. Estu, velaqui, paeci justu, mesmu generosu, 
pos el Ombri Roxu no tien mas derechus que precisi el 
respetal i el ofrecimientu puea sel sabiosu, tamien, por no 
precisal mas musotrus dun pais destensu. 

Uvu una ves en que'l nuestru puebru acupo la tierra 
comu las olas duna mari riza pol vientu cubrin el suelu 
d'ella con un ajorizau de conchas, peru essi tiempu 
muchu a que passo cola grandeza las tribus que son agora 



namas que un recuerdu llorosu. No vo a arrecordal-mi ni 
tapocu alamental el nuestru escaimientu prematuru, ni vo 
a reprochal a mis ermanus dela cara desbrancuza con 
antuya-lu, pos musotrus tamien amus teniu algu de culpa. 

La mocea es pegosa. Quandu los nuestrus mocus se 
repuchan por algu de verda o sonau i desfiguran su jetu 
con pintura negra, da que los sus coraconis son negrus i 
que son de continu cruelis i tentigus, i los nuestrus viejus 
i viejas no sabin assujeta-lus. Siempri a siu assin. Assin 
hue quandu l'Ombri Brancu s'enlio entocis a empuxal 
alos nuestrus antepassaus pa ponienti. Ara, amus a tenel 
la esperanca de que los refregonis entre musotrus no 
vuelvan patras. Teniamus tou que perdel i na que ganal. 
La venganca palos nuestrus mocus se considera ganal, 
mesmu a trocu delas sus vidas, peru los viejus que se 
quean en casa quandu la guerra i las mairis que tienin ijus 
que perdel lo sabin mejol. 

Nuestru buen pairi de Washington — pos pa mi que 
es agora nuestru pairi lo mesmu que pa vusotrus — , da 
que'l rei Jorgi a moviu los sus arrayus del norti palla, 
nuestru pairi grandi i buenu, digu, mos comunica que de 
musotrus hazel tal comu el desea, mos tapara. Los sus 
guerrerus bravus sedran pa musotrus comu un buen 
muru de huerca i los sus barcus de guerra maravillosus 
enllenaran puertus, de ma que los antiguus enemigus de 
musotrus de pal norti, los Haidas i los Tsimshianus, 
dexaran d'assustal alas nuestras mugeris, muchachus i 



viejus. El, velai-lu, el sedra nuestru pain i musotrus sus 
ijus. 

Peru, es capas de que passi estu? El vuestru dios no es 
nuestru dios! El vuestru dios ama al vuestru puebru i odia 
al miu! Abarca colos sus bracus huertis i tapaoris 
amorosamenti alos dela cara desbrancuza i lo lleva dela 
manu comu un pairi lleva al su muchachinu. Peru, el a 
abaldonau alos sus ijus de piel roxa, si de verda son d'el. 
El nuestru dios, el Espiritu Grandi, paeci que tamien mos 
a abaldonau. El vuestru dios has que'l vuestru puebru 
ludii ca dia. Plontu acuparan tola tierra. El nuestru 
puebru s'espareci comu la marea que, retruxiendu-si 
ligeramenti, nunca volvera. El dios el ombri brancu no 
sabi amal al nuestru puebru, si no, lo tapava. Ellus paecin 
sel giierfanus que no puein precural ayua. Lu, comu amus 
a sel ermanus? Comu puei el vuestru dios hazel-si nuestru 
dios i renoval la nuestra frorencia i dispertal en musotrus 
suenus duna grandeza de patras? Si tenemus un mesmu 
pairi celestial, el a de sel parcial, pos acui alos sus ijus dela 
cara desbrancuza. Ena vida lo vimus. Vos dio leis a 
vusotrus, peru no tuvu palabra denguna palos sus ijus de 
piel roxa cuyu alaban enormi enlleno una ves esti 
continenti destensu comu las estrellas bichan el 
firmamentu. No: musotrus semus dos razas destintas con 
origin desapartaus i desapartau sinu. Peru ai, mas bien, 
pocu en comun entre dambus. 

Pa musotrus las cenizas los nuestrus antepassaus son 
sagras i el su sitiu de descansu es tierra consagra. 



Vusotrus raceais largu delas tumbas los vuestms 
antepassaus i en aparencia sin duelu. La vuestra religion 
esta escrita en tabras de piera pol deu herrenu del vuestru 
dios de ma que no poais olvia-las. El Ombri Roxu ena 
vida lo entendera o se recordara. La nuestra religion son 
las tradicionis delos nuestrus antepassaus — los suenus 
delos nuestrus viejus que huerun daus a ellus enas oras 
solenis dela nochi pol Espiritu Grandi; i las visionis los 
nuestrus sachems' estan escritas enos coraconis el nuestru 
puebru. 

Los vuestrus muertus dexan d'amal-vus i dexan la 
tierra dela vuestra nacencia tan aina comu passan los 
portalis las sepolturas i racean mas palla delas estrellas. 
Son olviaus i nunca vuelvin. Los nuestrus muertus nunca 
olvian esti mundu lindu que les dio la essistencia. Ellus 
en to via aman los sus vallis reverdecius, los sus rius 
mermurantis, las sus montanas manificas, los vallis 
buhius i las lagunas i orillas destracas de verdi, i echan en 
falta con afetu cariciosu i tiernu alos que siguin viviendu 
con el sentiu de soleda i, ca i quandu, vuelvin dela tierra 
la felis caca pa vesita-lus, endilga-lus, consola-lus i anima- 
lus. 

El dia i la nochi no puein vivil juntus. El Ombri Roxu 
aliquandu rehuyo el contactu l'Ombri Brancu, comu la 
nieblina de pola manana arrehuyi enantis de salil el sol. 
Sin embargu, la vuestra propuesta paeci crara i me piensu 
que'l mi puebru l'acetara i se arretirara ala reselva que les 

ofreceis. Alogu, viviremus hueraparti en pas, pos las 
parabras del Mandon Grandi Brancu paecin sel la 
naturaleza a palral al mi puebru ahuera duna escurida 
espessa. 

Pocu importa d'ondi passemus el restu delos nuestrus 
dias. No seran muchus. La nochi los indius prometi sel 
escura. Estrella denguna d'esperanca ensoma pol 
orizonti. Los airis de tristi vos himplean alo largu. Sinu 
mantullu paeci estal ena verea l'Ombri Roxu i andiquiera 
ascuchara los passus dela su huerca destrutora acercandu- 
si i s'apreparara con fachenda a encontral-si con el su 
destinu, comu has la ciervina heria que ascucha los 
passus el cacaol acercandu-si. 

Unas pocas mas de lunas, unus pocus mas d'iviernus i 
nengunu delos descendientis los giiespis pudientis que 
antanu se destendierun por esta tierra ancha o viviemn 
en casas felizis, tapaus pol Espiritu Grandi, quearan pa 
lloral en cima las tumbas dun puebru antanu mas 
pudienti i prometeol que'l vuestru. Pui, por que ei yo 
d'alamental-mi pol sinu prematuru del mi puebru? Una 
tribu sigui a otra tribu i una nacion sigui a otra, comu las 
olas dela mal. Velei, es el ordin la naturaleza i el lamentu 
pa na vali. El vuestru tiempu escaimientu puei que caiga 
largu, peru de juru que llegara, pos mesmu l'Ombri 
Brancu, cuyu dios andava i hablava con el comu un 
amigu a otru, no puei estal dessentu del sinu comun. 
Musotrus capas que seamus ermanus, al fin i al cabu. Ya 
lo vedremus. 

Revacaremus la vuestra propuesta i quantis que 
decidamus que, vo-lo hadremus sabel. Ara, de dal-si el 
casu de musotrus aceta-la, yo, aqui i agora, pongu esta 
condicion: que no se mos negara el derechu, sin 
molestanca, de vesital quandu empareji las tumbas los 
nuestrus antepassaus, amigus i ijus. Ca cachinu d'esti 
suelu es sagrau, a pensamientu'l mi puebru. Ca costana, 
ca valli, ca chanu i ca tumba a siu consagra por angun 
acontecel tristi o alegri en dias muchu a esparecius. 
Mesmu las pieras, que paecin que no tienin conocimientu 
i estan muertas al solatu alo largu duna orilla simpli, 
s'estremecin con recuerdus d'aconteceris que 
revolucionan atijaus ala vida del mi puebru i el mesmu 
polvu que vusotrus agora pisais contiesta mas 
cariciosamenti alos sus passus que alos vuestrus, porque 
esta empapujau cola sangri los nuestrus antepassaus i los 
nuestrus pies descalcus son coscientis del su tientu 
compresivu. Los guerrerus que espenarun, las entranablis 
mairis, las muchachas de coracon alegri i contentu i 
mesmu los muchachinus que vivierun aqui i respingarun 
aqui por una tempora corta amaran esta soleda sombria i, 
al orihoscu, ellus crecin los espiritus que vuelvin 
sombriamenti. 

I quandu el ultimu Ombri Roxu aiga d'esperecel i el 
recuerdu la mi tribu aiga d'envertil-si en un mitu entre 
1'Ombri Brancu, estas orillas estaran achiporrotas delos 
muertus invisiblis dela mi tribu i quandu los ijus delos 
vuestrus ijus se piensin que estan solus en el campu, en el 
comerciu, enas tiendas, pola autopista o nel silenciu los 

bosquis sin caminus, no estaran solus. Ena tierra a lugal 
dedicau ala soleda. Pola nochi, quandu las callis las 
vuestras ciais i puebrus estan en silenciu i pensais que 
estan desiertas, avera un gentereu colos giiespis que 
regressan i que antafiu los enllenarun i que entovia aman 
la bonita tierra esta. L'Ombri Brancu ena vida estara solu. 

Amus a dexal que sea justu i trati amablimenti al mi 
puebru, pos los muertus no estan sin podencia. Muertus 
dixi? La muerti no essisti, namas que es una muacion de 
mundus. 

